પોતાની પહેલી ફિલ્મ સિટિઝન કેનથી માત્ર ૨૬ વર્ષની વયે મહાનતાનાં શિખરે પહોંચનારા ઓર્સન વેલ્સનો દાવો હતો કે આ ફિલ્મ તેમણે લખી હતી અને તેઓ આ ફિલ્મ ચેપ્લિનને લીડ રોલમાં લઈને બનાવવા માગતા હતા. તેઓ સ્ક્રિપ્ટ લઈને ચેપ્લિનની પાસે ગયા અને ચેપ્લિન તેમાં રોલ કરવા માટે માની પણ ગયા પણ એક વર્ષ પછી ચેપ્લિન ડરી ગયા અને તેમણે એ ફિલ્મ વેલ્સની પાસેથી ખરીદી લીધી, જાતે ડિરેક્ટ કરી અને તેમને માત્ર આઈડિયાની ક્રેડિટ આપી. ઓર્સને કહ્યું કે, ચેપ્લિનને ડર હતો કે જો તે મારા ડિરેક્શનમાં અભિનય કરશે તો તેમની મહાન ડિરેક્ટર તરીકેની છબિ પાછળની પોલ ખૂલી જશે.